
הכנסת העשרים
מושב שלישי
<פרוטוקול מס' 671 >
מישיבת ועדת הכספים
יום רביעי, י"ז באדר התשע"ז (15 במרץ 2017), שעה 10:00
<סדר היום:>
<צו היטלי סחר ואמצעי הגנה (היטל יבוא הנובע מהסכם העדפה)(הוראת שעה)(תיקון), התשע"ז – 2017 – מכסת יבוא מיץ ענבים מארה"ב>
נכחו:

<חברי הוועדה:> 
משה גפני – היו"ר
<מוזמנים:> 
	יאיר שירן
	–
	מנהל מינהל תעשיות, משרד הכלכלה והתעשייה

	שירה אוחיון
	–
	עו"ד, עוזרת ראשית, ייעוץ משפטי, משרד הכלכלה והתעשייה

	גלעד אלירז
	–
	מנהל תחום בכיר סחר חוץ, משרד החקלאות ופיתוח הכפר

	רותם אסף
	–
	מנהלת תחום, התאחדות התעשיינים בישראל

	מתן צדיק
	–
	שדלן/ית


<ייעוץ משפטי: >
שיר שפר
<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<צו היטלי סחר ואמצעי הגנה (היטל יבוא הנובע מהסכם העדפה)(הוראת שעה)(תיקון), התשע"ז – 2017 – מכסת יבוא מיץ ענבים מארה"ב>
<היו"ר משה גפני:>
בוקר טוב. אני מתכבד לפתוח את ישיבת ועדת הכספים. על סדר היום צו היטלי סחר ואמצעי הגנה (היטל יבוא הנובע מהסכם העדפה) (הוראת שעה)(תיקון), התשע"ז-2017 – מכסת יבוא מיץ ענבים מארה"ב.

למתי קבעת את הישיבה?

<טמיר כהן:>
ל-10:00.

<היו"ר משה גפני:>
מי מציג את הצו?

<שירה אוחיון:>
משרד הכלכלה, יאיר שירן יושב ראש ועדת המכסות. הוא מאחר. 

<טמיר כהן:>
כן. הוא הודיע לנו עכשיו שהוא מאחר.

<שירה אוחיון:>
אני מהלשכה המשפטית. הוא האדם המקצועי שיכול לתת את התשובות.

<היו"ר משה גפני:>
אני דוחה את הישיבה לשעה 10:00.

<(הישיבה נפסקה בשעה 09:41 ונתחדשה בשעה 10:00.)>
<היו"ר משה גפני:>
אני מחדש את הישיבה. אני פתחתי אותה בזמן אבל מכיוון שהיו חסרים אנשים, הפסקתי אותה ועכשיו אנחנו ממשיכים. בינתיים הספקתי ללכת לוועדת החינוך.

אנחנו מדברים על צו היטלי סחר ואמצעי הגנה (היטל יבוא הנובע מהסכם העדפה) (הוראת שעה) (תיקון), התשע"ז-2017, מכסת יבוא מיץ ענבים מארצות הברית.

מי מציג את הצו?

<יאיר שירן:>
אני אציג. תודה רבה. אני מנהל מינהל תעשיות ויושב ראש ועדת המכסות במשרד הכלכלה. 

אנחנו מבקשים להגדיל את המכסה של מיץ ענבים בבקבוקים מארצות הברית במאה אלף ליטר. לעשות את זה עוד לפני החג בתקווה שזה גם יכניס עוד סחורה לישראל וגם יביא לתחרות והפחתת מחירים לפני החג. 
אני רוצה לציין במקביל שבשנים האחרונות אנחנו בהחלט אפשרנו יבוא גדול בפטור ממכס, גם בצוברים לטובת התעשייה. סך הכול מדובר בכמות שהיא יחסית קטנה להיקף הצריכה המקומית ובהחלט יש כאן מקום גם ליצרנים המקומיים וגם ליבוא.

<היו"ר משה גפני:>
יש מישהו מהאורחים שמתנגד?

אנחנו אישרנו את זה גם בשנה שעברה.

<יאיר שירן:>
גם בשנה שעברה.

<היו"ר משה גפני:>
הבנתי. אין בעיה עם זה. מה הולך להיות עם השמן לפסח? אתם מאפשרים יבוא? אתם מוזילים את המחירים? מה יהיה?

<יאיר שירן:>
יושב לידי קולגה ממשרד החקלאות. כעיקרון אני חושב שיש בינינו התדיינות והבנה שתצטרך להיפתח השנה מכסה נוספת ליבוא של שמן זית ואנחנו עכשיו בשלבים מתקדמים של התדיינות לגבי המועד ולגבי היקף המכסה ואופן ההגעה של השמן לארץ.

<היו"ר משה גפני:>
בסדר. 

<שיר שפר:>
שאלה. בנוגע לפרט שנמחק, מה הוא?

<שירה אוחיון:>
הייתה הבחנה בדצמבר בין אריזות של מעל מאה קילוגרם לבין אריזות שמתחת למאה קילוגרם. עכשיו, מ-2017 אין הבחנה ואלה כל האריזות. הייתה הבחנה בכמויות. לכן זה נמחק.

<היו"ר משה גפני:>
אתם תוכלו להזדרז עם השמן?

<גלעד אלירז:>
אני רוצה רק לומר שעל שמן זית יש מכס מגן על התוצרת המקומית, כמו שידוע בוודאי לכולם כאן, ואנחנו מתדיינים על השלמה כתוצאה מכך שהשוק המקומי לא מצליח לספק את כל הכמות.

<היו"ר משה גפני:>
אתם ערים לעניין הזה, מה שמדברים כל הזמן על הוזלת מחירים?

<גלעד אלירז:>
כן. אנחנו ערים. בוודאי שאנחנו ערים. בשנה שעברה הגיעו להסכמה עם החקלאים וכתמורה לכך החקלאים גם קיבלו פיצויים. השנה, עקב המחסור, אנחנו לא צופים שיהיו פיצויים על הדבר הזה אבל אנחנו כן רוצים להשלים את המחסור ובוודאי לא להעלות מחירים.

<היו"ר משה גפני:>
תודה רבה. 

מי בעד אישור צו היטלי סחר ואמצעי הגנה (היטל יבוא הנובע מהסכם העדפה) (הוראת שעה) (תיקון), התשע"ז-2017 – מכסת יבוא מיץ ענבים מארה"ב?

הצבעה

בעד – פה אחד
הצו נתקבל.

<היו"ר משה גפני:>
הצו אושר. תודה. אגב, לא היה ויכוח בוועדה לגבי אישור הצו והוא אושר פה אחד.

<הישיבה ננעלה בשעה 10:05.>

